text: Lørdag aften er det muligt at gå i Flugtkongens fodspor
  20 maj 2017 kl. 14.24
  Ført klokken 22,30 i aften åbner Fængselsmuseet. Anledningen er at Lorentzens Tunnel indvies. Den rekonstruerede flugtvej er nu helt klar til besøgende.
  Fængselsmuseet på Fængslet i Horsens holder lørdag lukket i dagtimerne, men åbner i aften kl. 22,30, hvor Lorentzens Tunnel indvies.
  Alle med gyldig museumsbillet kan få tunnelen at se fra det tidspunkt og frem. I anledningen af den særlige dag holder museet åbent til kl. 02,00.
  Hvem var Carl August Lorentzen
  Carl August Lorentzen var vanekriminel og havde en forkærlighed for at bryde ind hos velhavende og stjæle dyre værdigenstande, men han begav sig også af med pengeskabstyverier.
  I 1949 blev han indsat i Horsens Statsfængsel, og det var herfra, han gennemførte sin berømte tunnelflugt.
  Bag reolen i sin celle havde Lorentzen brudt et hul i muren og gravet en tunnel, der førte ned under fængselsgården og over til fængselsinspektørens kartoffelkælder, hvorfra han kunne gå direkte ud i det fri.
  Flugten fandt sted natten til den 23. december i 1949.
  Lorentzen brugte ca. 11 måneder på om natten at grave den tunnel, der førte ham ud i friheden
  Carl August Lorentzen er berømt for at have efterladt en lap papir i fængslet, hvor der stod: ”Hvor der er en Vilje, der er der ogsaa en Vej!”
  
  
  